LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VYRIAUSYBĖS 2001 M. GEGUŽĖS 15 D. NUTARIMO NR. 558 „DĖL IMPORTUOJAMŲ PREKIŲ, GAUTŲ KAIP PARAMA, NEAPMOKESTINIMO IMPORTO PRIDĖTINĖS VERTĖS MOKESČIU ATVEJŲ IR TVARKOS PATVIRTINIMO, LIETUVOS RESPUBLIKOS VYRIAUSYBĖS 1996 M. GEGUŽĖS 9 D. NUTARIMO NR. 546 DALINIO PAKEITIMO IR LIETUVOS RESPUBLIKOS VYRIAUSYBĖS 2000 M. SPALIO 9 D. NUTARIMO NR. 1206 PRIPAŽINIMO NETEKUSIU GALIOS“ PAKEITIMO

2002 m. birželio 12 d. Nr. 869

Vilnius

Vadovaudamasi Lietuvos Respublikos pridėtinės vertės mokesčio įstatymo (Žin., 2002, Nr. 35-1271) 40 straipsnio 2 dalimi, Lietuvos Respublikos Vyriausybė nutaria:

1. Pakeisti Lietuvos Respublikos Vyriausybės 2001 m. gegužės 15 d. nutarimą Nr. 558 „Dėl Importuojamų prekių, gautų kaip parama, neapmokestinimo importo pridėtinės vertės mokesčiu atvejų ir tvarkos patvirtinimo, Lietuvos Respublikos Vyriausybės 1996 m. gegužės 9 d. nutarimo Nr. 546 dalinio pakeitimo ir Lietuvos Respublikos Vyriausybės 2000 m. spalio 9 d. nutarimo Nr. 1206 pripažinimo netekusiu galios“ (Žin., 2001, Nr. 42-1463, Nr. 105- 3752):

1.1. pakeisti nurodytojo nutarimo antraštę ir ją išdėstyti taip:

„Dėl Importuojamų prekių, gautų kaip parama, neapmokestinimo importo pridėtinės vertės mokesčiu atvejų ir tvarkos patvirtinimo“;

1.2. pripažinti netekusiu galios nurodytojo nutarimo 3 punktą;

1.3. išdėstyti nauja redakcija nurodytuoju nutarimu patvirtintus:

1.3.1. Importuojamų prekių, gautų kaip parama, neapmokestinimo importo pridėtinės vertės mokesčiu atvejus ir tvarką (pridedama);

1.3.2. importuojamų prekių, gaunamų kaip parama, kodų sąrašą (pridedama).

2. Nustatyti, kad importo pridėtinės vertės mokesčiu neapmokestinamos iki 2003 m. gruodžio 31 d. išleistos laisvai cirkuliuoti valstybės institucijų, susijusių su Lietuvos Respublikos gynyba ir saugumu, gautos kaip parama prekės, skirtos valstybės gynybai ir saugumui. Importuojant šiame punkte nurodytas prekes, muitinei turi būti pateikti šiuo nutarimu patvirtintos Importuojamų prekių, gautų kaip parama, neapmokestinimo importo pridėtinės vertės mokesčiu atvejų ir tvarkos 8 punkte nurodyti dokumentai.

3. Šis nutarimas įsigalioja nuo 2002 m. liepos 1 dienos.

Ministras Pirmininkas	Algirdas Brazauskas

Finansų ministrė	Dalia Grybauskaitė

PATVIRTINTA

Lietuvos Respublikos Vyriausybės

2001 m. gegužės 15 d. nutarimu Nr. 558

(Lietuvos Respublikos Vyriausybės

2002 m. birželio 12 d. nutarimo Nr. 869

redakcija)

IMPORTUOJAMŲ PREKIŲ, GAUTŲ KAIP PARAMA, NEAPMOKESTINIMO IMPORTO PRIDĖTINĖS VERTĖS MOKESČIU ATVEJAI IR TVARKA

1. Importuojamų prekių, gautų kaip parama, neapmokestinimo importo pridėtinės vertės mokesčiu atvejai ir tvarka (toliau vadinama – ši tvarka) reglamentuoja, kaip ir kada importuojamos kaip parama gautos prekės, atitinkančios Lietuvos Respublikos labdaros ir paramos įstatyme (Žin., 1993, Nr. 21-506; 2000, Nr. 61-1818) nustatytą paramos sampratą ir neapmokestinamos importo pridėtinės vertės mokesčiu (toliau vadinama – PVM).

2. Prekių, kurios pagal šią tvarką neapmokestinamos importo PVM, naudojimą kontroliuoja mokesčio apskaičiavimo ir sumokėjimo tikslu Valstybinė mokesčių inspekcija prie Finansų ministerijos (toliau vadinama – Valstybinė mokesčių inspekcija) ir pagal kompetenciją – teritorinės muitinės.

3. PVM neapmokestinamos šiame punkte nurodytais nekomerciniais tikslais į Lietuvos Respublikos muitų teritoriją įvežamos tik šios paramos siuntą sudarančios prekės:

3.1. maisto produktai, drabužiai ir jų priedai, avalynė, getrai ir panašūs dirbiniai, galvos apdangalai, patalynė, vaistai, medicinos prekės, asmens higienos priemonės, kurias numatoma naudoti Lietuvos Respublikos labdaros ir paramos įstatymo 3 straipsnio 1 dalyje nurodytiems tikslams. Šių prekių kodai pagal Kombinuotąją prekių nomenklatūrą nurodyti importuojamų prekių, gaunamų kaip parama, kodų sąraše;

3.2. visos prekės, kurias importuoja paramos gavėjai, pagal Lietuvos Respublikos labdaros ir paramos įstatymą turintys teisę teikti labdarą, ir už kurių pardavimą labdaros renginiuose (aukcionuose), vykstančiuose ne dažniau kaip 4 kartus per kalendorinius metus, visos gautos lėšos bus skiriamos labdarai, arba jeigu tokios prekės skirtos tik šiems renginiams organizuoti arba vykdyti. Šiais atvejais importuojant prekes kartu su kitais dokumentais muitinei turi būti pateikiamas ir labdaros renginio organizatoriaus raštas, kuriame turi būti nurodyta renginio vieta ir laikas;

3.3. įrenginiai, biuro įranga ir biuro reikmenys, skirti tik paramos gavėjų veiklai užtikrinti, taip pat tų paramos gavėjų visuomenei naudingiems tikslams, apibrėžtiems Lietuvos Respublikos labdaros ir paramos įstatyme, įgyvendinti, o biudžetinėms įstaigoms – jų nuostatuose nustatytiems uždaviniams ir funkcijoms vykdyti;

3.4. neįgaliųjų švietimui, moksliniam ir kultūriniam ugdymui, užimtumui arba socialinei integracijai skirtos prekės, įvežamos paramos gavėjų – įstaigų arba organizacijų, kurių veikla susijusi su pagalbos teikimu neįgaliesiems, arba kitų atstovaujančių neįgaliųjų interesams organizacijų ir skirtos naudoti nurodytiems tikslams. Šiame punkte nurodytais atvejais muitinei turi būti pateikta minėtųjų įstaigų arba organizacijų įstatų (nuostatų), kuriuose numatyta teikti pagalbą neįgaliesiems ar atstovauti jų interesams, kopija ir šių įstaigų ar organizacijų išduota laisvos formos pažyma su įvežamų daiktų sąrašais;

3.5. neįgaliųjų techninės pagalbos priemonės, sudedamosios jų dalys, atitinkančios techninės pagalbos neįgaliesiems tarptautinių standartų klasifikaciją. Šiame punkte nurodytų prekių paskirtį patvirtinančios pažymos, kurios pateikiamos muitinei importuojant šias prekes, išduodamos Sveikatos apsaugos ministerijos nustatyta tvarka. Šiame punkte nurodyta pažyma laikoma dokumentu, suteikiančiu teisę neapmokestinti importo PVM importuojamų prekių, nurodytų šiame punkte;

3.6. prekės, įvežamos neatlygintinai pagalbai teikti įvykus stichinei nelaimei ir katastrofai, įskaitant stichinių nelaimių ar katastrofų likviduotojų reikmėms skirtas prekes. Šios prekės importo PVM neapmokestinamos tik tuo atveju, kai yra priimtas Lietuvos Respublikos Vyriausybės nutarimas dėl stichinės nelaimės ar katastrofos zonos paskelbimo. Statybinės medžiagos ar statybos įranga, skirtos nelaimės ištiktoms gyvenamosioms vietovėms atstatyti, apmokestinamos importo PVM bendra tvarka.

4. Pagal Lietuvos Respublikoje galiojančių teisės aktų reikalavimus paramos siuntos prekėms turi būti atlikta kokybės ir saugos reikalavimų atitikties kontrolė ir jos patvirtinimas.

5. Importo PVM visais atvejais apmokestinama įvežama kava, arbata, autotransporto priemonės, išskyrus greitosios medicinos pagalbos automobilius. Šių prekių kodai pagal Kombinuotąją prekių nomenklatūrą nurodyti importuojamų prekių, gaunamų kaip parama, kodų sąraše.

6. Į Lietuvos Respublikos muitų teritoriją įvežamos prekės, nenurodytos šios tvarkos 3 punkte, importo PVM apmokestinamos, ir mokesčiai už šias prekes mokami pagal Mokesčių mokėjimo muitinėje tvarką, patvirtintą Lietuvos Respublikos Vyriausybės 1996 m. birželio 24 d. nutarimu Nr. 748 (Žin., 1996, Nr. 61-1448).

7. Įvežamas į Lietuvos Respublikos muitų teritoriją paramos siuntas būtina deklaruoti vadovaujantis Prekių deklaravimo ir muitinio tikrinimo nuostatais, patvirtintais finansų ministro 2000 m. sausio 13 d. įsakymu Nr. 3 (Žin., 2000, Nr. 11-264).

8. Kad prekės nebūtų apmokestinamos importo PVM, kartu su muitinės deklaracija, kurioje paramos siuntos gavėju turi būti nurodytas paramos gavėjas, muitiniam tikrinimui turi būti pateiktas paramos teikėjo raštas, liudijantis, kad importuojamos prekės skirtos paramai. Kartu su muitinės deklaracija turi būti pateikiama paramos gavėjo registracijos pažymėjimo kopija, o įsigaliojus Lietuvos Respublikos labdaros ir paramos įstatymo 7 straipsnio 2 daliai – registro tvarkytojo išduoto dokumento, įrodančio, kad prekių gavėjas turi paramos gavėjo statusą, kopija.

9. Muitinės departamentas prie Finansų ministerijos (toliau vadinama – Muitinės departamentas) ir muitinės įstaigos Muitinės departamento nustatyta tvarka registruoja kaip parama gaunamų prekių įvežimą ir duomenis apie paramos siuntas, kurios pagal šią tvarką neapmokestinamos importo PVM, ir kas mėnesį duomenis pateikia Valstybinei mokesčių inspekcijai ir Statistikos departamentui prie Lietuvos Respublikos Vyriausybės.

10. Šios tvarkos 3 punkte nurodytas į Lietuvos Respublikos muitų teritoriją įvežtas prekes, kurios nebuvo apmokestintos importo PVM, paramos gavėjas, nemokėdamas PVM, turi teisę:

10.1. naudoti tik šios tvarkos 3 punkte nurodytais tikslais;

10.2. laikydamasis šios tvarkos 11 punkte nurodytų apribojimų, neatlygintinai perleisti (nuosavybėn ar laikinai naudotis) tik tiems paramos gavėjams, kurie raštu įsipareigoja (raštą saugo prekes perleidžiantis asmuo kartu su kitais paramos apskaitos dokumentais) naudoti prekes šios tvarkos 3 punkte nurodytais tikslais.

11. Šios tvarkos 10.2 punkto reikalavimas netaikomas 3.2 punkte nurodytoms prekėms. Nurodytoms 3.4 punkte prekėms 10.2 punkto reikalavimas taikomas tik tuo atveju, kai šios prekės neatlygintinai perleidžiamos (nuosavybėn ar laikinai naudotis) 3.4 punkte nurodytam paramos gavėjui.

12. Jeigu paramos gavėjas savo importuotas arba iš kito paramos gavėjo pagal šios tvarkos 10.2 punktą gautas prekes, kurios nebuvo apmokestintos importo PVM, panaudoja kitais tikslais, negu nurodyta 3 punkte, arba atlygintinai ar neatlygintinai perleidžia (nuosavybėn ar laikinai naudoti) jas kitaip, negu nurodyta 10 ir 11 punktuose, arba paramos gavėjui pagal Lietuvos Respublikos labdaros ir paramos įstatymo 15 straipsnį panaikinamas paramos gavėjo statusas, šis paramos gavėjas ar asmuo, kuriam panaikintas paramos gavėjo statusas, privalo iki kito mėnesio, einančio po mėnesio, kurį atsirado šiame punkte minimos aplinkybės, 25 dienos sumokėti į teritorinės muitinės, kurioje paramos siuntai buvo įforminta išleidimo laisvai cirkuliuoti muitinės procedūra, sąskaitą importo PVM, taikydamas PVM tarifą, galiojusį minimų aplinkybių atsiradimo dieną.

13. Valstybinė mokesčių inspekcija, nustačiusi šios tvarkos 12 punkte nurodytas aplinkybes, per 5 darbo dienas informuoja apie tai teritorinę muitinę, kurioje paramos siuntai buvo įforminta išleidimo laisvai cirkuliuoti procedūra ir kuri nesumokėtas importo PVM bei delspinigių sumas išieško įstatymų nustatyta tvarka.

14. Šios tvarkos 12 punkte nurodytu laiku nesumokėjus importo PVM, skaičiuojami delspinigiai įstatymų nustatyta tvarka.

______________

PATVIRTINTA

Lietuvos Respublikos Vyriausybės

2001 m. gegužės 15 d.

nutarimu Nr. 558

(Lietuvos Respublikos Vyriausybės

2002 m. birželio 12 d. nutarimo Nr. 869 redakcija)

IMPORTUOJAMŲ PREKIŲ, GAUNAMŲ KAIP PARAMA, KODAI

Prekės pavadinimas	Kodai *
1. Importuojamų prekių, gautų kaip parama, neapmokestinimo importo pridėtinės vertės mokesčiu atvejų ir tvarkos 3.1 punkte nurodytos prekės: maisto produktai, drabužiai ir jų priedai, avalynė, getrai ir panašūs dirbiniai, galvos apdangalai, patalynė, vaistai ir medicinos prekės	02-04, 07-08, 11-12, 15-21 skirsniai (išskyrus 2101.11 ir 2101.20.20.0 subpozicijas), 22. 01-22.02 pozicijos, 2501.00.91.0, ex2905.44, ex2925.11.00.0, ex3824.90.99.9 subpozicijos, 61- 62, 64-65 skirsniai, 6309.00.00.0 subpozicija, 63.01, ex63.02, ex94.04 pozicijos, 2208.90.69.3 subpozicija, 30 skirsnis, 40.14 pozicija, 33.05-33.07, 34.01, 48.18 pozicijos, 5601.10 subpozicija
2. Importuojamų prekių, gautų kaip parama, neapmokestinimo importo pridėtinės vertės mokesčiu atvejų ir tvarkos 5 punkte nurodytos prekės: 2.1. kava 2.2. arbata 2 .3. autotransporto priemonės	09.01 pozicija, 2101.11 subpozicija 09.02 pozicija, 2102.20.20.0 subpozicija 87.01-87.05 pozicijos

* Prekių kodai pateikiami pagal Kombinuotosios prekių nomenklatūros 2002 metų versiją.

______________